Vargasova era
<s>Vargasova era (portugalski: Era Vargas) je naziv za period u historiji Brazila između 1930. i 1946. godine, a koji je nazvan po Getúliju Vargasu, koji je tokom tih 15 godina bio predsjednik.</s><s>Vargasova era bila je posljedica Revolucije 1930. godine, a koja je pak bila posljedica problematične oligarhijske politike Prve Republike.</s><s>Višegodišnje nezadovoljstvo kulminiralo je revolucijom u kojoj je svrgnuta Prva Republika, a na čelo države došla kratkotrajna Privremena vojna junta, koja je 3. studenog 1930. vlast prepustila Vargasu.</s>

<s>Vargasova era obuhvaća tri uzasopna perioda:</s>

<s>Privremena vlada (1930. – 1934.) obuhvaća prvi period Vargasove ere nakon 3. studenog i predaje vlasti Vargasu.</s><s>Vargas je bio na čelu države temeljem dekreta kojim je postavljen na mjesto predsjednika Privremene vlade koju je uspostavila revolucija.</s><s>Radilo se o prijelaznom periodu do donošenja novog ustava.</s><s>Vargas je u ovom periodu morao pomiriti interese velikih gospodarstvenika te buržoazije i radništva, a sve u jeku Velike gospodarske krize.</s><s>Temeljeći politiku na Rooseveltovom New Dealu, Vargas je provodio cijeli seriju socijalnih reformi kako bi pomirio podvojene interese.</s><s>Ustavni period (1934. – 1937.) obuhvaća drugi period Vargasove ere, kada je Vargas vladao kao predsjednik Brazila uz demokratski izabranu legislaturu.</s><s>Brazil je 1934. godine dobio novi ustav.</s><s>Unatoč prividu demokracije, Vargas je u ovom periodu postepeno gradio put prema diktaturi, usvojivši model koji je kasnije opisan kao "legalni hibrid" između Mussolinijeve fašističke Italije i Salazarove Estado Novo.</s><s>Vargas je primjenjivao fašističke metode (u gospodarstvu i političkoj represiji) i odbijao liberalni kapitalizam, no ostavljao je privid demokracije kako ne bi dao jasne indikacije svoje buduće kvazifašističke politike.</s><s>Estado Novo (1937. – 1945.) obuhvaća posljednji period Vargasove ere, kada je Vargas vladao kao diktator u kvazifašističkom sustavu.</s><s>Naime, Vargasov mandat trebao je trajati do 1938. godine, a reizbor mu je bio zabranjen.</s><s>Kako bi osigurao ostanak na vlasti, Vargas je preko radija objavio postojanje komunističke zavjere o preuzimanju vlasti kodnog imena Plan Cohen.</s><s>Radilo se o službenoj državnoj fabrikaciji temeljem koje si je Vargas omogućio suspenziju ustavnih odredaba i status diktatora.</s><s>Ukinute su sve političke stranke, a Vargas je postepeno gradio svoju vlast na diktatorskom sustavu.</s><s>Iako je Vargasova Estado Novo imala fašističke elemente, Vargas osobno nije podržavao fašističku ideologiju te je čak zabranio i integraliste, koji su ga neuspješno pokušali svrgnuti s vlasti.</s><s>U ovom periodu se Brazil uključio u Drugi svjetski rat na strani Saveznika i to 1941. godine.</s>

<s>Na kraju se upravo sudjelovanje u Drugom svjetskom ratu pokazalo kobno po Vargasa jer je među brazilskim narodom probudilo potrebu za redemokratizacijom društva.</s><s>Dana 29. listopada 1945. godine došlo je do iznenadnog puča koji je započeo u Vargasovom Ministarsvu rata, a kojim je Vargas svrgnut s vlasti.</s><s>Vlast je preuzeo José Linhares, koji je odmah sazvao izbore na kojima je pobijedio Eurico Gaspar Dutra.</s><s>Dutra je vlast preuzeo 1946. godine, kada je formalno uspostavljena Druga Brazilska Republika.</s>

<s>Historija Brazila
Bivše države u Južnoj Americi</s>

